Predsjednik SDP-a Zoran Milanović rekao je u intervjuu za RTL da će se ponovno kandidirati za šefa stranke.

Milanović je u intervjuu koji je emitiran večeras rekao da ne zna "skoro ništa" o novom mandataru Tihomiru Oreškoviću.

– On je vodio tu Plivu, to su Teva operacije, to nije, kako da kažem, samostalni entitet. Znam da su pregovarali o akviziciji nekih tvrtki koje su u vlasništvu hrvatskih korporacija pa znam nešto o tijeku tih pregovora, dakle, znam koju razinu autonomije je čak i u tome imao, vrlo malu. Što ne znači da nije stručan čovjek u tom svojem segmentu. Ali ovo je veće od života – rekao je Milanović.

Za Oreškovića je rekao da je HDZ-ov kandidat, a ne neovisna ni neutralna osoba.

– Izabrao ga je HDZ, nije ga izabrao Petrov. Ej... To je svakom djetetu u Hrvatskoj jasno – rekao je Milanović.

Na komentar novinara Hrvoja Krešića da ćemo Oreškovića očito imati priliku upoznati, Milanović je rekao da možda i nećemo.

– Ovo je prirodan centar odlučivanja bio u hrvatskoj državi i točno se znalo tko su ti ljudi i kome odgovaraju. Sad se ne zna. Ej, mi smo se suprotstavili bankama i centrima moći. Očekujete to od ove vlade? Nema šanse – rekao je Milanović.

Na pitanje je li prgav, stao je u obranu svog karaktera rekavši da je išao glavom kamo drugi ne bi nogom te da je to donijelo neke koristi. Osvrnuo se i na izjavu splitskog gradonačelnika Ive Baldasara, koji je vodstvo SDP-a pozvao na ostavku. Milanović je rekao da je činjenica da se u SDP-u od 2007. godine vrte manje-više isti ljudi koji su oponenti što god se napravilo.

– Kad je bilo najteže, oni su nas pljuckali. To rade i sada – rekao je Milanović, dodajući da je Baldasar doživio čudnu transformaciju, naročito nakon 10. travnja ove godine, kada je "ničim izazvan" polagao vijence na dan NDH.

– On je otišao nekim svojim putem, o tome će oni u Splitu razgovarati – rekao je Milanović, dodajući da je SDP najdemokratskija stranka u Hrvatskoj. Rekao je da će se opet kandidirati za šefa SDP-a jer misli da je sada vrijeme kada se mora spriječiti "eutanaziju".

– Sada je jasan stav, prgavost, ako hoćete, potrebnija nego ikad – rekao je Milanović.

Na pitanje je li gubitnik rekao je da je činjenica da nisu formirali vladu, ali da su kao koalicija i opcija na izborima dobili više od HDZ-a. Reagirajući na optužbe predsjednika HDZ-a Tomislava Karamarka da je frustriran Milanović je odgovorio:

– Sad će oni pokušati Hrvatsku eutanazirati i od svih nas napraviti mlohavce, što neće uspjeti. We'll give them hell. Neće to tako ići. Te pokušaje da svi sada šutimo i da se držimo za rukice i držimo besramne govore u kojima se pravimo da se u ove četiri godine nije događalo ništa, da nije bilo zastrašivanja, huškanja – to tako neće proći.

Objasnio je zašto je HDZ nazvao kriminalnom, špijunskom i proustaškom organizacijom rekavši, između ostalog, da u Europi nema primjera da na takvom mjestu bivši šef tajne službe koji je inače uhvaćen u nekoliko zlouporaba. Rekao je da im je to zamjerao i tijekom pregovora.

– Zašto je Karamarko u jednom trenutku ustao, morao otići pa se vratio pod uvjetima i okolnostima koje ste vidjeli, gdje je netko odlučio prevrnuti pokeraški stol i pobjeći uz komični izgovor, to je druga stvar – rekao je Milanović.

Milanović je rekao da je više puta dugo razgovarao s članovima Mosta koji su bili dosta korektni prema Mostu pa čak i prema Petrovu. Na pitanje je li imao osjećaj da bi s tim ljudima mogao formirati koaliciju, odgovorio je niječno.

– Prvo, većini tih ljudi je bilo od presudnog značaja da ostvare saborske mandate. I tom činjenicom su ih držali u šahu oni koji su ih držali. Na kraju su ih doveli u slijepu ulicu i dogodilo se što se dogodilo. Je li mi žao? Pa i nije. Mi smo na izborima napravili puno, ostvarili rezultat koji početkom godine nitko nije očekivao. Dobili smo više od HDZ-a, u startu smo dobili više podrške za mandatara, to nije bila bezazlena brojka. A dalje ste vidjeli. Ja mogu biti ponosan na svoju koaliciju i svoju stranku. Ako nešto niste čuli u ovom razdoblju, niste čuli da je SDP zapušten. Godine 2003., kada je Ivica Račan uvjerljivo izgubio od Sanadera, onda se stalno vrtjela ta mantra da je stranka zapuštena. Sada to ne čujete. Stranka je odradila herojski posao – rekao je Milanović.

>> 'Most je izabrao ići u većinu s kriminalnom, špijunskom i proustaškom koalicijom'

>> Žestoka retorika Zorana Milanovića: Vrijeđa zato što ne zna gubiti